**Veli-Pekka Viljanen** (s. 1958) on suomalainen oikeustieteilijä ja professori. Hän on toiminut Turun yliopiston valtiosääntöoikeuden professorina vuodesta 2002 alkaen. Viljanen valmistui oikeustieteen kandidaatiksi 1981, oikeustieteen lisensiaatiksi 1987 ja oikeustieteen tohtoriksi 2001 Turun yliopistosta. Oikeustieteellisen tiedekunnan varadekaanina Viljanen on toiminut vuodesta 2010.

Ura ja tutkimustoiminta
-----------------------

Viljanen toimi Turun yliopistossa tutkijana 1983–86, Suomen Akatemian tutkimusassistenttina 1987–89, perustuslain perusoikeussäännösten uudistamista valmistelleen Perusoikeuskomitean pääsihteerinä 1990–1992, oikeusministeriön lainsäädäntöneuvoksena 1992–1998, sekä uutta perustuslakia valmistelleen Perustuslaki 2000 –komitean pääsihteerinä 1996–1997. Viljanen toimi Turun yliopiston valtiosääntö- ja kansainvälisen oikeuden määräaikaisena professorina 1998–2000 sekä valtiosääntöoikeuden määräaikaisena professorina 2000–2002. Hän on myös toiminut pysyvänä asiantuntijana perustuslain tarkistamiskomiteassa 2008–2010. Viljanen on yksi eduskunnan perustuslakivaliokunnan eniten kuulemista asiantuntijoista. Hän on vuodesta 1995 antanut perustuslakivaliokunnalle yhteensä noin 400 asiantuntijalausuntoa.

Viljasen tutkimusintressit kohdistuvat Suomen valtiosääntöoikeuteen, valtiosääntöteoriaan sekä perus- ja ihmisoikeuksiin. Hän on tutkimuksissaan kehittänyt erityisesti valtiosääntöoikeuden ja perusoikeuksien yleisiä oppeja, kuten perusoikeuksien rajoitusedellytyksiä, kansallisten perusoikeuksien ja kansainvälisten ihmisoikeuksien välistä suhdetta sekä perustuslain laintulkinnallisia vaikutuksia koskevaa oikeudellista doktriinia.

Ehdokas oikeuskansleriksi
-------------------------

Oikeusministeriö esitti Viljasta uudeksi oikeuskansleriksi Jaakko Jonkan seuraajaksi, mutta asia vedettiin pois valtioneuvoston esityslistalta, koska presidentti Sauli Niinistö oli tyytymätön esitykseen ja ilmaisi kantansa pääministeri Juha Sipilälle, joka vaikutti nimityksen käsittelyn poistamiseen valtioneuvoston yleis­istunnon asialistalta. Viljanen oli aiemmin arvostellut Niinistön valtiopäivien avajaisissa pitämää puhetta, jossa tämä käsitteli turvapaikkakriisin hoitoa. Vaihtoehtoisesti on esitetty, että taustalla oli Viljasen esittämät kriittiset asiantuntijalausunnot perustuslakivaliokunnassa lakiesityksestä ulkomaisen sotilaallisen avun antamisen ja vastaanottamisen osalta. Viljasen sijasta oikeuskansleriksi nimitettiin alivaltiosihteeri Tuomas Pöysti.

Yksityiselämä
-------------

Viljasen puoliso on Vantaan kaupunginjohtaja Ritva Viljanen, jonka kanssa hänellä on kaksi lasta.

Julkaisuja
----------

* *Perusoikeudet* (toimittanut yhdessä Pekka Hallbergin, Heikki Karapuun, Tuomas Ojasen, Martin Scheininin ja  Kaarlo Tuorin kanssa). Helsinki 2011. Kirjoittanut luvut: "*Perusoikeuksien soveltamisala*" s. 89-137; "*Perusoikeuksien rajoittaminen*" s. 139-170; "*Yksityiselämän suoja*" s. 389-411; "*Perusoikeuksien merkitys lainsäädäntötyössä*" s. 833-849.
* *Perustuslain yhdenvertaisuussäännökset eduskunnan perustuslakivaliokunnan käytännössä*. Julkaisussa: Anttila Erno – Koillinen, Mikael (toim..), *Hallinto ja hallintolainkäyttö. Juhlajulkaisu Heikki Kulla*, Turku 2010, s. 493-514.
* *Perustuslain muuttamisesta ja muuttamatta jättämisestä*. Julkaisussa: Kanninen, Heikki – Koskinen, Hannu – Rosas, Allan – Sakslin, Maija – Tuori, Kaarlo (toim.), *Puhuri käy. Muuttuva suomalainen ja eurooppalainen valtiosääntömme*. Helsinki 2009, s. 57-88.
* Viljanen, Veli-Pekka. *Oikeudenalojen rajat ja rajattomuus*. Turku: Turun yliopisto, 2002.
* Viljanen, Veli-Pekka. *Perusoikeuksien Rajoitusedellytykset*. Helsinki: WSOY lakitieto, 2001. Väitöskirja.
* Viljanen, Veli-Pekka. *Kansalaisten yleiset oikeudet: Tutkimus suomalaisen perusoikeuskäsityksen muotoutumisesta autonomiakaudella ja itsenäisyyden ensi vuosina*. Turku: Turun yliopisto, 1986.

Lähteet
-------

1. ↑  Veli-Pekka Viljasen 60-vuotisjuhlaseminaari. Perustuslaki, perusoikeudet ja perustuslakivaliokunta *blogit.utu.fi*. Viitattu 29.9.2019.
2. 1 2 3  Oikeustieteen tohtori Veli-Pekka... *Helsingin Sanomat*.  23.11.2002. Viitattu 29.9.2019.
3. 1 2 3  Veli-Pekka Viljanen *Turun yliopisto*.  10.10.2018.  Arkistoitu 10.10.2018. Viitattu 29.9.2019.
4. ↑  Presidentti Niinistö torjui virkanimityksen – ministeriön ehdotus oikeuskansleriksi poistettiin valtioneuvoston käsittelystä, vaikka siitä oli jo kerrottu hakijoille *Helsingin Sanomat*.  28.4.2017. Viitattu 29.9.2019.
5. 1 2  Tässäkö syy, ettei Viljanen kelvannut oikeuskansleriksi? Arvosteli presidentin puhetta viime vuonna *Kaleva.fi*. Viitattu 29.9.2019.
6. ↑  Presidentti Niinistö oikeuskanslerin nimityksestä: Presidentti ei ole sidottu hallituksen esitykseen *Yle Uutiset*. Viitattu 29.9.2019.
7. ↑  Niinistö puuttui oikeuskanslerin valintaan - vanha Nato-kauna maksoi Viljaselle paikan? *www.iltalehti.fi*. Viitattu 29.9.2019.
8. ↑  Presidentti Niinistö nimitti Tuomas Pöystin uudeksi oikeuskansleriksi *Helsingin Sanomat*.  23.5.2017. Viitattu 29.9.2019.
9. ↑  KUKA?: Kansliapäällikkö Ritva Viljanen *Helsingin Sanomat*.  27.9.2003. Viitattu 29.9.2019.

Aiheesta muualla
----------------

* Turun yliopisto – Veli-Pekka Viljanen

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)
* Belgia

 |
|  |
| Muut | 
* IdRef

 |

 |